E rendelet felveszi a 4-anilin-N-fenetil-piperidint (ANPP) és az N-fenetil-4-piperidont (NPP) a 273/2004/EK és 111/2005/EK rendelet jegyzékében szereplő anyagok listájára. A 4-anilin-N-fenetil-piperidin (ANPP) és az N-fenetil-4-piperidon (NPP) a fentanil és a fentanilanalógok előállításához használható anyagok. A két említett anyag felvételére azért van szükség, mert az Egyesült Nemzetek kábítószerekkel foglalkozó bizottsága arról határozott, hogy mindkét anyagot felveszi az ENSZ-egyezmény I. táblázatába. A felhatalmazáson alapuló jogi aktus kidolgozása során a Bizottság átfogó írásbeli konzultációt folytatott az EU kábítószer-prekurzorokkal foglalkozó szakértői csoportjával annak 2017. május 11–12-én, illetve 2017. október 23-án tartott 20. és 21. ülésén. A Bizottság írásban konzultált az érintett ágazati érdekelt felekkel is. Ezenkívül a javaslatot az Európai Bizottság minőségi jogalkotási portálján is közzétették az érdekelt felek visszajelzései céljából. Széles körű támogatást kapott az anyagoknak a 273/2004/EK és 111/2005/EK rendelet szerinti 1. kategóriába való felvétele.

E rendelet felveszi a klórefedrint és a klórpszeudoefedrint a 273/2004/EK és 111/2005/EK rendelet jegyzékében szereplő anyagok listájára. A klórefedrin és a klórpszeudoefedrin a metamfetamin előállításához használható anyagok. Ezt a kiegészítést több tagállam is javasolta. A felhatalmazáson alapuló jogi aktus kidolgozása során a Bizottság átfogó írásbeli konzultációt folytatott az EU kábítószer-prekurzorokkal foglalkozó szakértői csoportjával annak 2015. május 22-én, 2015. november 9-én, illetve 2016. május 3–4-én tartott 16., 17. és 18. ülésén. A Bizottság írásban konzultált az érintett ágazati érdekelt felekkel is. A javaslat széles körű támogatást élvezett.

Tekintettel az említett rendeletek közötti szoros kapcsolatra, a két rendeletet érintő módosításokat egységes, mindkét rendeletre vonatkozó felhatalmazáson alapuló jogi aktusok útján fogadták el. Következésképpen a két fenti jelentéstételi követelményt is egyetlen jelentéstételi követelménybe foglalták bele.

A 111/2005/EK rendelet szabályokat állapít meg a szóban forgó anyagok Unió és harmadik országok közötti kereskedelmének nyomon követésére. Ezt a rendeletet a behozatalra, a kivitelre és a közvetítő tevékenységekre kell alkalmazni. Hasonlóan a 273/2004/EK rendelethez, 30a. és 30b. cikkében a 111/2005/EK rendelet is felhatalmazást ad a Bizottságnak arra, hogy 2013. december 30-ától kezdődően ötéves időszakra felhatalmazáson alapuló jogi aktusokat fogadjon el bizonyos célokra és bizonyos feltételekkel. A rendelet 30b. cikkének (2) bekezdése értelmében a Bizottságnak legkésőbb kilenc hónappal az ötéves időszak vége előtt, azaz 2018. március 31-ig jelentést kell benyújtania az Európai Parlamentnek és a Tanácsnak a ráruházott felhatalmazásról.

3. KÖVETKEZTETÉS

A kábítószer-prekurzorok eltérítése és illegális kereskedelme terén továbbra is rohamosan jelennek meg újabb és újabb jelenségek. Még azt is mondhatjuk, hogy egyre gyorsul a változás üteme. Ezért kulcsfontosságú, hogy a 273/2004/EK és 111/2005/EK rendelet felhatalmazáson alapuló jogi aktusok révén továbbra is gyorsan módosítható legyen.

A Bizottság ezért úgy véli, hogy a 273/2004/EK és 111/2005/EK rendelettel ráruházott, felhatalmazáson alapuló jogi aktusok elfogadására vonatkozó hatáskört hallgatólagosan meg kell hosszabbítani egy ötéves időszakra, összhangban a 273/2004/EK rendelet 15a. cikkének (2) bekezdésével és a 111/2005/EK rendelet 30b. cikkének (2) bekezdésével.